ועדת המשנה ליישום חוק שוויון זכויות לאנשים עם מוגבלות, כנסת 17, פרוטוקול מספר 5, 2007-03-13 14:30

רן כהן: שלום, אני פותח את ישיבת הוועדה.

רן כהן: היום אני מבקש לראות מה קורה עם מערך האכיפה בנציבות.

רן כהן: זה חלק אינטגראלי מהנושא של יישום התקנות.

רן כהן: אני מבקש מנציגי התמ"ת להציג בפנינו את ההתקדמות לגבי מינוי מורשים.

רן כהן: לאחר מכן אני מתכוון לראות מה מצב הדברים בכל משרד.

רן כהן: אני מתכוון גם בפגרה לעבוד.

רן כהן: יש כבר תקנות מוכנות, ואנו רוצים להתקדם איתן.

דינה פלדמן: בעינינו קיום מערך האכיפה הוא אלמנט מאוד משמעותי ביישום של החוק הזה.

דינה פלדמן: לשמחתי הרבה, יש לנו עד כה אוזן קשבת במשרד האוצר, בנציבות השירות המדינה, לעזור לנו להקים מערך.

דינה פלדמן: אנחנו כתבנו תוכנית חומש, כולל מבנה שבו אנו מתקדמים כל שנה, עד מצב שבו יהיה לנו מערך אכיפה במטה ובמחוזות.

דינה פלדמן: בשנת 2006 אנו קיבלנו את הגרעין הראשון של ארבעת אנשי המטה בתוך הנציבות, את רכז השאילתות, את שני המפקחים ואת התובע הארצי.

דינה פלדמן: לשנת 2007 קיבלנו תוספת של 13 תקנים, להקים את שלושת המחוזות הראשונים שיתנו גיבוי ליתר.

רן כהן: האם זה נמצא עכשיו באיוש?

דינה פלדמן: יש כבר במכרז את הארבעה הראשונים, ויש אישור ליציאה למכרז לגבי ה-13 לשנת 2007.

דינה פלדמן: הגשנו בקשה לגבי 2008.

דינה פלדמן: תקציב הפעולה שלנו שולש, על מנת שנוכל לפעול ולרוץ עם התקנות בצורה אינטנסיבית.

דינה פלדמן: אנחנו מעסיקים 4 אנשים במשרה מלאה כדי לקדם את התקנות שלנו ושל משרדי הממשלה האחרים.

רן כהן: האם תהיה עדיפות לאנשים שהם בעצמם בעלי מוגבלות?

דינה פלדמן: בוודאי.

רן כהן: שלשום השתתפתי בפתיחת קורס באוניברסיטת תל אביב לאנשים שהם פגועי נפש, שבו הם הופכים ממקבלים שירות לנותני שירות.

רן כהן: התרגשות כזאת מזמן לא היתה לי.

רן כהן: מאות אנשים שמשקמים את עצמם לומדים בעצמם להיות נותני שירות.

רן כהן: זה דבר נפלא מבחינת את מי שהם ישרתו, וגם מבחינת עצמם.

רן כהן: הדבר הטוב ביותר הוא שאדם יהפוך להיות ממקבל שירות לנותן שירות באותו התחום שבו הוא נמצא.

רן כהן: אם בתוך המערך שלך יהיו אנשים שהם בעצמם בעלי מוגבלויות ויתנו את השירות הזה, זה יהיה טוב מאוד לעצמם וטוב מאוד למקבלי השירות.

דינה פלדמן: אני רואה פה שני חלקים של אפשרות קליטה.

דינה פלדמן: האחת תחייב קליטה של אנשים עם מוגבלות בעלי מקצוע, אנשי משפט שיתחרו על המכרזים, ואנשים שיעסקו בתחום הפיקוח.

דינה פלדמן: פה יש קצת בעיה, כי לפי ההנחיות שלנו הם חייבים להיות מורשי נגישות.

דינה פלדמן: מי שיתאים לקריטריונים ייכנס.

דינה פלדמן: הרעיון שלנו זה ללכת למקור חיצוני ברמת הסריקות בשטח.

דינה פלדמן: אנו מקווים שאפשר יהיה להכשיר סוקרים בתשלום.

דינה פלדמן: אנשי השדה יהיו כמה שיותר אנשים עם מוגבלות.

דינה פלדמן: בגדול, יש לנו כבר הכשרות פוטנציאליות ללמוד את התחום הנדרש.

דינה פלדמן: מהבחינה הזאת, אני מופתעת לטובה.

דינה פלדמן: אני מקווה שעל פי התהליך של הגדלה של פי 10 את מערך האכיפה עם פריסה רצינית ביותר, אנחנו נוכל לממש את הנושא של האכיפה, לרבות פיתוח של תוכניות הדרכה, קמפיין גדול, פרסומים וימי עיון.

דינה פלדמן: יש שיתוף פעולה בתוך משרד המשפטים ומשרד האוצר.

דינה פלדמן: מהבחינה הזאת, אנחנו בדרך המלך.

רן כהן: משרד התמ"ת, איך התקדמתם בנושא של מינוי מורשים?

מיכאל אטלן: בצד המשפטי פרסמנו את שני הסטים של התקנות:

מיכאל אטלן: דרישות ההכשרה למורשים לנגישות מבנים, תשתיות וסביבה מצד אחד, ושירות מצד שני.

מיכאל אטלן: הם פורסמו לפני כשבועיים.

רן כהן: למה זה לוקח כל כך הרבה זמן?

רן כהן: הישיבה האחרונה התקיימה לפני 3 חודשים.

מיכאל אטלן: אבל עכשיו זה מעשה מוגמר.

מיכאל אטלן: המעשה הזה לא תקע ולא עיכב שום דבר.

דינה פלדמן: אני אומר מדוע שנה זה זמן קצר מדי, ולמה התהליכים האלה מורכבים.

דינה פלדמן: באופן יוצא דופן אנו לא מזיזים שום עניין ללא התייעצות עם כל בעלי העניין וכל הארגונים.

דינה פלדמן: זה תהליך דמוקרטי מורכב, אבל הוא בעל משמעות בלתי רגילה.

רן כהן: זה בעל משמעות קריטית להצלחת העניין.

מיכאל אטלן: יש לנו את המסגרת ואת היכולת לבצע הכשרות לאנשי הקבע של מורשי הנגישות.

מיכאל אטלן: אנחנו מיישמים את הוראת המעבר לגבי דור המדבר.

מיכאל אטלן: כפי שהסברתי בישיבות הקודמות, היו לנו מגבלות לגבי ההנחיות שיכולנו להוציא.

מיכאל אטלן: לא יכולנו לדרוש הכשרה עד אשר לא היה לנו דרישות בתוקף.

מיכאל אטלן: חלק מההוראה אמרה, שאפשר להחיל על דור המדבר גם חלק מן הדרישות, אם נקבעו דרישות הכשרה לפי התקנות.

מיכאל אטלן: כל עוד לא היו לנו תקנות, לא היה מה לעשות.

מיכאל אטלן: היום יש כבר תקנות.

מיכאל אטלן: מחר אנו נעלה באתר תיקון הנחיות של הרשם, לגבי האפשרות להירשם בדור המדבר.

מיכאל אטלן: אם בעבר דרשנו 30 פרויקטים כמדד למה שהחוק דורש, עכשיו אנו יכולים לעשות הקלות משמעותיות לגבי ההיקפים של הפרויקטים של הניסיון המעשי, כי אנו יכולים לדרוש הכשרה של קורס קצר.

רן כהן: באיזה טווח אתם תדעו מה רמת הנגישות?

מיכאל אטלן: לגבי הנתונים של מי הגיש וכמה הגישו, אתה תשמע מהרשם.

מיכאל אטלן: אנחנו מקלים בזה שאנו נוכל לתת לאנשים להוכיח ניסיון במבנים לחוד, סביבה לחוד או תשתיות לחוד, בשניים מתוך השלושה ולא בכל שלוש הקטגוריות.

מיכאל אטלן: נוכל לתת להם רישום שיוגבל לאותו תחום שבו הם הוכיחו ניסיון של ממש.

מיכאל אטלן: כך נוכל להגדיל את המאגר של המורשים מדור המדבר.

מיכאל אטלן: במקביל פרסמנו הצעת חוק שתדון במליאה מחר, לעשות את ההתאמות שהצהרנו עליהן.

מיכאל אטלן: כיוון שראינו שאין דור מדבר מספיק גדול למורשים להנגשת השירות, אין מנוס אלא לדחות בשנה את היישום.

רן כהן: האם תוכל לומר לנו, מה הם השינויים שאתם מציעים?

מיכאל אטלן: זה מה שהצעת החוק אמורה לעשות.

מיכאל אטלן: הצעת החוק תידון מחר במליאה בקריאה ראשונה, ואני מקווה שבשבוע הבא נגמור אותה בוועדה ובמליאה.

מונל אברהם: דור המדבר שהגיש את הבקשות בזמן, במסגרת החוק הקיים, כלל 5 אנשים בלבד.

מונל אברהם: הם זומנו לפני ועדה שאנו הקמנו לנושא הזה.

מונל אברהם: אחד מהם נמצא כזכאי להירשם.

דוד כהנא: משרדי הגיש ולא קיבל.

דוד כהנא: בישיבה הקודמת דיברתם על כך שיהיו הקלות בנושא.

מונל אברהם: ישנו חוק שאמר, שעד 6 באוקטובר מי שיגיש בקשה יוזמן.

מונל אברהם: אחת הסיבות לתיקון החוק, הוא דחיית המועד של ההגשה בשנה.

מונל אברהם: מתוך 5 רק אחד קיבל אישור.

מונל אברהם: עד עכשיו הגישו סך הכל כ-130 איש.

מונל אברהם: התחלנו לזמן אותם בפני אותה ועדה שהקמנו.

מונל אברהם: עשינו 3 מפגשים עד עכשיו.

מונל אברהם: זימנו אותם לפי הקריטריון שאומר, הכי הרבה עבודות עד עכשיו.

מונל אברהם: מתוך 15 שהופיעו בפני הוועדה 9 נמצאו זכאים להירשם.

מונל אברהם: אותם 9 יירשמו מתוך הנחה שהחוק הזה יוארך.

רן כהן: זה מותנה בהארכה.

מונל אברהם: אני לא רציתי לחכות לאישור החוק ורק אחרי זה להזמין.

רן כהן: טוב שהתקדמתם.

רן כהן: אני מניח שהכנסת תאשר את זה.

מונל אברהם: שבוע הבא אנו יושבים עם קבוצה נוספת.

מונל אברהם: אני מניח, שהאחוז ילך וירד.

מונל אברהם: אנו בחרנו את האנשים שהגישו את מרב העבודות.

מונל אברהם: עד אישור החוק אנו נצליח לבדוק את כולם.

מונל אברהם: אמנם עכשיו היו 9 מתוך 15, אבל זו לא הפרופורציה כי לקחנו את המנוסים ביותר, את אלה שהגישו הכי הרבה עבודות.

רן כהן: בצדק.

מונל אברהם: אנו נקיים עוד ועדה אחת או שתיים.

רן כהן: בהנחה שהחוק הזה יתקבל, אתם תציעו לאנשים להגיש שוב מועמדות, או שתבחרו מתוך ה-130 אנשים שניגשו?

מונל אברהם: מתוך ה-15 איש 9 קיבלו תשובה חיובית.

מונל אברהם: 6 אנשים נוספים לא קיבלו תשובה שלילית מוחלטת, אלא נאמר להם שאם יהיה קורס מקוצר הם יוכלו גם כן להישאר.

מונל אברהם: זו הקלה מסוימת.

מונל אברהם: אחד מהם נדחה על הסף.

מיכאל אטלן: עצם דחיית החוק מאפשרת תקופה של כמה חודשים כדי לצבור ניסיון נוסף.

דינה פלדמן: חסר פה נציג נוסף, נציג ההכשרה המקצועית.

דינה פלדמן: הסילבוס של הקורס הקצר ושל הקורס הארוך מוכן.

דינה פלדמן: ברגע שהחוק יעבור, ייצאו המוסדות האקדמיים בתוכניות.

דוד כהנא: למי מיועד הקורס הקצר?

מונל אברהם: הקורס הקצר מיועד לאותם המהנדסים, האדריכלים או אלה שיש להם מקצוע מוכר בתחום הזה, שהופיעו בפני הוועדה ונמצאו מתאימים לאחר שישלימו השלמות מסוימות.

דוד כהנא: על כמה שעות מדובר?

מונל אברהם: אני לא רוצה להתחייב, אבל מדובר על סדר גודל של 50 שעות.

רן כהן: אני רוצה לעבור לסקירת המשרדים.

רן כהן: במשרד החינוך דובר על תקנות התאמות נגישות למוסדות על תיכוניים.

רן כהן: מה מתקדם שם?

איילת כהן מלקמן: כל הנושא של העל תיכוני והאוניברסיטאות מרוכז במל"ג.

איילת כהן מלקמן: השר הקודם, שטרית, מינה את הוועדה שם.

איילת כהן מלקמן: אני יכולה לבקש ממנה שתעדכן את הוועדה.

רן כהן: אני מבקש לעדכן את הוועדה.

איילת כהן מלקמן: אנחנו במשרד החינוך התעסקנו בשני סוגי תקנות: נגישות כללית, שזה לכל מוסדות החינוך, ותקנות לנגישות פרטנית להורה ולתלמיד.

איילת כהן מלקמן: אנו כתבנו טיוטה של תקנות, התייעצנו בצורה פורמלית עם הנציבות, ולאחר מכן שרת החינוך שלחה להיוועצות פורמלית ביחד עם מרכז השלטון המקומי.

רן כהן: האם דברתם עם הארגונים?

איילת כהן מלקמן: שלחנו את הטיוטה שלנו להיוועצות עם הארגונים, למרכז השלטון המקומי ולנציבות, כפי שמתחייב מהחוק עצמו.

איילת כהן מלקמן: לפני כחודש קיבלנו את החוברת מפורום הארגונים, שהתייחס באופן מאוד פרטני לטיוטת התקנות.

איילת כהן מלקמן: במקביל, אנחנו גם שלחנו למשרד המשפטים נוסח, כדי שנקבל משם רמז איך הם מתייחסים לזה.

איילת כהן מלקמן: יש כמה דברים שהעירו לנו עליהם, ואני הפצתי את זה לכל אנשי המקצוע.

איילת כהן מלקמן: כרגע אנו שוקדים על תיקון התקנות בהתאם להערות שקיבלנו.

איילת כהן מלקמן: אני מקווה, שבשבועות הקרובים אני אעביר את זה שוב לחברים.

איילת כהן מלקמן: שרת החינוך אמורה להתקין צו של הסדרת הנגישות באופן שוטף 12 שנים.

איילת כהן מלקמן: אנחנו פרסמנו מכרז, ונבחר אצלנו גוף שעושה סקר בהשתתפות כל מוסד חינוך שיש בארץ.

איילת כהן מלקמן: אם הבנתי נכון מד"ר כנעני, מנהל מינהל הפיתוח, בעוד כחודש אמור הסקר להסתיים, ולאחר מכן נוכל לקבל את כל ההחלטות לגבי הפריסה.

רן כהן: אני מבין שיש לכם טיוטה של התקנות.

איילת כהן מלקמן: בוודאי.

רן כהן: כבר עבר יותר מחודש.

רן כהן: איך אתם פועלים כדי לזרז את העניין הזה?

רן כהן: אנו בפיגור של שנה.

איילת כהן מלקמן: התעכבנו כי התקשינו בניסוח.

איילת כהן מלקמן: אנו מפנים לתקנות, ועל כן כל עוד תקנות נגישות השירות לא יהיו סופיות יהיה עיכוב.

רן כהן: השלב הבא הוא גיבוש תיקון התקנות על ידכם לאחר שקיבלתם הערות.

איילת כהן מלקמן: כן.

רן כהן: מתי זה יגיע לשרה?

מרינה סולודקין: אלה תירוצים בירוקרטים.

מרינה סולודקין: מה זה תקנות?

איילת כהן מלקמן: חובת ההיוועצות חלה עלינו.

רן כהן: חברת הכנסת צודקת.

רן כהן: זה עושה את החוק ללעג ולקלס.

רן כהן: אם אתם לא מזדרזים עם העניין הזה, זה אומר שהחוק עבר ושום דבר לא קרה.

מרינה סולודקין: נזמין את השרה, כדי שתזרז את הדברים.

מרינה סולודקין: יכול להיות שהם חייבים לקבל מכה, כדי לעשות תקנות.

רן כהן: אני מקבל את ההצעה של חברת הכנסת סולודקין.

רן כהן: אם תוך חודש משרד החינוך לא יסיים את העבודה על התקנות, אני אזמן לכאן את השרה כדי שהיא תמסור את הדיווח.

רן כהן: יש שרה בישראל, היא אחראית על החינוך, והיא צריכה לדעת שיש חוק.

רן כהן: כאשר הייתי שר, עשיתי את תפקידי במלואו.

רן כהן: אני עמדתי למבחן בפני הכנסת, וגם השרה יולי תמיר תעמוד במבחן הזה.

איילת כהן מלקמן: אנחנו עושים את המאמצים כדי שהתקנות תצאנה בקרוב.

איילת כהן מלקמן: אנו לוקחים ברצינות את ההערות של הארגונים.

איילת כהן מלקמן: אנו יכולים להביא חקיקה פחות טובה, אבל הכנסת תעדיף שהתקנות תהיינה טובות.

רן כהן: הכללים שלכם לעבור את הארגונים והנציבות, הם לא מיותרים.

רן כהן: את כל זה צריך לעשות בקצב גדול יותר.

רן כהן: אני לא נוזף בך באופן אישי, אלא בכם כמשרד.

רן כהן: אתם חייבים לזרז את העניין הזה.

רן כהן: אנו רוצים להגיע למצב, שבו שנת הלימודים הבאה תיפתח כאשר יש תקווה לילדי ישראל שהדבר הזה עובד.

איילת כהן מלקמן: בעניין הזה אני יכולה להרגיע את אדוני, שאנחנו עד הוק מנגישים כל בקשה של רשות.

רן כהן: אני מבקש שהתקנות יהיו.

איילת כהן מלקמן: כל בקשה נענית, ואנחנו מתקצבים אותה.

איילת כהן מלקמן: הבעיה היא עם הניצול של התקציב על ידי הרשויות.

רן כהן: התשובה היא שתהיינה תקנות, שיחולו על כל הארץ ולא על כל מקרה פרטני ביישוב מסוים.

רן כהן: אנו לא אחראים פה על מקום מסוים, אלא על תקנות הנגישות.

רן כהן: את תפקידי אני רוצה לעשות, ואתם תעשו את תפקידכם.

רן כהן: ד"ר כנעני, מה תוכל לומר לנו על מה שקורה בפועל על ידי משרד החינוך?

שי כנעני: אנו נמצאים בעיצומו של סקר במוסדות החינוך ובתי הספר, שאמור להסתיים לקראת פסח.

שי כנעני: אז אנו נדע לגבי הפערים בהנגשה הפיזית שיש לכל בית ספר.

רן כהן: מי מגיש את זה, האם כל מנהל בית ספר?

שי כנעני: אנו שכרנו חברה, שעוברת בכל בתי הספר.

שי כנעני: היום קיבלתי מהם דיווח שאומר, שהם מעריכים שלקראת חג הפסח הסקר יהיה גמור.

רן כהן: איזה מזל שאנו מקיימים ישיבות.

רן כהן: בלי הישיבות האלה אתם לא מזדרזים.

איילת כהן מלקמן: בקטע הזה היינו מאוד זריזים.

איילת כהן מלקמן: המכרז והסקר כבר בעיצומו.

רן כהן: אני 3 חודשים לא מכנס ישיבה, כי אני מחכה לדעת שאתם התקדמתם במשהו.

רן כהן: לא נעים לי שוב לכנס ישיבה, ולהגיד שאין התקדמות.

איילת כהן מלקמן: לעשות סקר נגישות ב-3,600 מוסדות לוקח זמן.

איילת כהן מלקמן: זה לא משהו שנעשה בן לילה.

רן כהן: שלושה חודשים זה לא לילה אחד.

שי כנעני: הסקר יושלם עד פסח.

שי כנעני: ייקחו חודשיים כדי לכמת את הנתונים, ולקבוע לגבי כל מוסד את הצרכים שלו.

שי כנעני: אחרי שיהיו לנו את רשימת הצרכים של כל מוסד, ניתן יהיה לכמת את זה להערכה של עלות כלכלית.

שי כנעני: אחר כך ייקבע סדר הביצוע.

מרים בר ניר: האם בסקר יש שאלות גם לגבי הנגשת השירות?

מרים בר ניר: האם כאשר תלמיד חוזר מבית חולים פסיכיאטרי יש לו התאמות שיעזרו לו להשתלב חזרה, או שהסקר נוגע רק למבנה?

שי כנעני: הסקר כרגע עוסק במבנה הפיזי, בדברים הבסיסיים המתבקשים, וגם בנושא זרימת התלמידים בתוך החצר.

רן כהן: אני מציע שתבינו את הרמז של מרים, ותתחילו כבר להוציא מכרז למי שיעשה את ההנגשה של השירות.

רן כהן: אני רוצה לעבור לדיווח של משרד הבריאות.

שרונה עבר הדני: אנו הגשנו לוועדה את הטיוטה שלנו, שהיתה תוצר של עבודה מאוד מאומצת.

שרונה עבר הדני: לאחר גיבוש הטיוטה הפורמלית והגשתה לוועדה, אנחנו הפצנו אותה להערות במשרד המשפטים, לנציבות, לאוצר, לקופות החולים, לכל ארגוני הצרכנים, בהתאם לרשימה שמופיעה באתר הנציבות, לבתי החולים ובעלי המקצוע.

רן כהן: אני מבין שאצלכם זה ייגע גם בחולים, גם בצוות הרפואי וגם בצוות העובדים.

שרונה עבר הדני: החוק הטיל על שר הבריאות שיתקין תקנות בעניין נגישות השירות ונגישות המקום.

שרונה עבר הדני: הטיוטה שלנו כוללת את הגוף של התקנות עם שתי תוספות: נגישות המקום ונגישות השירות.

רן כהן: אני מבין שעשיתם כבר סבב אחד לגבי הטיוטה שהכנתם.

רן כהן: למה אתם עושים עוד סבב?

שרונה עבר הדני: ההכנה של הטיוטה נעשתה בשיתוף עם גורמים, אבל לא נעשתה ההתייעצות המסודרת והרחבה עם כל מי שהחוק דורש.

רן כהן: כלומר, מה שהשלמתם כתקנות שלמות עדיין לא עבר את העיניים של כולם.

שרונה עבר הדני: את זה הפצנו לכל הגורמים, וקיבלנו 20 התייחסויות מהגורמים השונים.

שרונה עבר הדני: למעשה, יכולנו להגיש טיוטה סופית לולא הדילמה שניצבנו בה בדיונים מול הנציבות.

שרונה עבר הדני: עלה הקונספט שבמהותו היה נראה לנו נכון, שבתחומים שהם לא ייחודיים למערכת הבריאות תהיה הפנייה לתקנות הכלליות.

שרונה עבר הדני: זה כדי למנוע מצב שיהיה תת תקנות לכל נושא, שתהיה מסגרת אחת כוללת.

שרונה עבר הדני: כל משרד אחר כך יעשה את הפרק הקטן שלו.

שרונה עבר הדני: כל עוד העבודה הזאת לא הסתיימה, לא יכולנו לעשות את ההפניות האלה.

רן כהן: מי עושה את ההתאמות האלה?

דינה פלדמן: עורך דין ערן תמיר הוא המתאם הלאומי בתחום הנגישות.

דינה פלדמן: הוא עובד מול משרדי הממשלה , בונה את האלמנט הג'נרי ואת האלמנטים הייחודיים לכל משרד.

ג’ודי וסרמן: אבל התקנות הן שלכם.

דינה פלדמן: לכן צריך את הפלטפורמה שלנו להעביר ראשונה, כך שכל היתר יזרום הרבה יותר בקלות.

דינה פלדמן: אני רוצה לשאול שאלה את ד"ר שי כנעני ואת שרונה.

דינה פלדמן: לפי מה שהבנתי ממשרד האוצר, אתם במשרד החינוך הגשתם בקשתות תקציביות לשנים 2006-2007 בנושא של ההנגשה לפי פרק זה.

דינה פלדמן: שרונה, האם גם אתם הגשתם בקשות תקציביות בנושא הזה?

דינה פלדמן: האם אתם התחלתם לעשות את סקר הנגישות במתקנים שלכם, על מנת שתוכלו להוציא לפי זה צווים?

אורלי בוני: הוגשה בקשה, והתקבל תקציב זעום להתחלה של התהליך.

רן כהן: האם זה מימן של הכנת הדברים, או מימון של ההנגשה?

אורלי בוני: מימון של ההנגשה.

רן כהן: כמה קיבלתם?

שרונה עבר הדני: את הסקר עשינו עוד לפני שהתחלנו עם התקנות.

אורלי בוני: הוגשה בקשה ל-200,000,000 שקלים, והתקבלו פחות מעשרות.

רן כהן: האם תוכלו לברר את הנושא ולדווח על כך לוועדה?

רן כהן: אני מבקש שתודיעו לוועדה כמה ביקשתם וכמה קיבלתם, וגם מה אתם הולכים לעשות עם זה.

אורלי בוני: בסדר.

שרונה עבר הדני: אני נפגשתי עם הרפרנט שלנו באוצר ושאלתי אותו, והוא אמר שהאוצר לא יתנגד לעניין.

שרונה עבר הדני: אני לא יכולה להגיש בקשה סופית לאוצר, עד שאני לא יודעת בדיוק מה אני מבקשת מהם.

רן כהן: אני רוצה שתבינו, כי יש לנו כוח מסוים לעזור לכם מול האוצר.

שרונה עבר הדני: כרגע אין לנו עדיין ויכוח מול האוצר.

שרונה עבר הדני: יש כאן הערכה תקציבית קמת מורכבת, כי יש הצעות ישירות לממשלה- חלק ניכר ממערכת הבריאות הוא ממשלתי, הוצאות ישירות לממשלה- הוצאות של קופות החולים, שהרי הן ממומנות מכספי ציבור, ובמעגל השלישי מדובר על הוצאות למערכת הבריאות בכלל.

רן כהן: מי מצוי בזה אצלכם?

רן כהן: האם יש שיח בין משרד הבריאות לקופות החולים על העלויות של זה?

אורלי בוני: יו"ר מנהלת הנגישות, מר יהודה רון, אחראי על תכנון ובינוי והוא מתעסק עם זה.

רן כהן: אני מבקש שהוא יבוא לישיבות הבאות.

רן כהן: שרונה, מתי אתם מסיימים את זה?

שרונה עבר הדני: אם אנו מגישים את זה בנפרד מהנציבות, אפשר לעשות זאת תוך פרק זמן קצר.

רן כהן: האם הנציבות היא הגורם המעכב.

דינה פלדמן: אנחנו צריכים להעביר תקנות מתו"ס ונגישות שירות, ואז כולם ירוצו.

שרונה עבר הדני: נראה כי לגבי תקנות מתו"ס יהיה לנו צורך בפחות התאמות.

שרונה עבר הדני: גם לגבי תקנות השירות, חשוב לראות מה הנוסח הסופי.

שרונה עבר הדני: אם יתעקשו, אנו יכולים להגיש את זה בנפרד.

שרונה עבר הדני: עם זאת, צריך להיות רצף הגיוני של הדברים.

רן כהן: אני מבקש, שתזרזו את העניין הזה.

מרינה סולודקין: אני מאוד לא מרוצה ממה שאני שומעת.

מרים בר ניר: ביסוד של התקנות לשירות נגיש וזמין, איך עומד משרד הבריאות מול העובדה שיש עדיין מקומות בארץ ללא מרפאות לבריאות הנפש.

מרים בר ניר: היום היה כנס בנושא התאבדות.

מרים בר ניר: אם ובתה טבעו באשדוד.

מרים בר ניר: באשדוד אין מרפאה.

מרים בר ניר: איך אפשר שיהיה רצף טיפולי כשאין מרפאות?

מרים בר ניר: זה משגע אותי.

רן כהן: זה אחד מהדברים שנצטרך לעמוד עליו בתוך יישום החוק.

מרים בר ניר: אבל החוק מתמהמה.

רן כהן: זה נגישות השירות.

רן כהן: אני מבקש מכם ומהנציבות לזרז את העניין הזה, כדי שנוכל לדון בזה באופן מכובד.

רן כהן: הכנסת תחזור להתכנס בתחילת מאי, ואז אני רוצה שנתחיל לקדם את הדברים ולהגיע לתקנות.

רן כהן: אני רוצה לעבור לדיווח של משרד המשפטים.

דינה פלדמן: מבחינת מבנים קיים, אנו מוכנים לדיון בוועדה.

דינה פלדמן: יש לנו בעיה גדולה עקרונית, שאנו לא מצליחים להתגבר עליה.

דינה פלדמן: הגענו להסכמה עם משרד האוצר, אבל יש לנו בעיה עם משרד הפנים.

דינה פלדמן: למרות כל הפניות שלנו, שר הפנים אינו נותן את אישורו.

דינה פלדמן: יש לנו הרגשה שלגבי אותה קבוצה של רשויות מקומיות, שהיא הבסיס הכי רציני של הצורך בהנגשה, שזקוקה להנהגה של משרד הפנים, על מנת לבקש תקציבים, על מנת לערוך סקרים, על מנת להיות בקשר עם משרד התחבורה, על משרד החינוך, משרד הפנים אינו לוקח מנהיגות.

דינה פלדמן: יתרה מכך, הוא טוען שהוא לא רוצה לאשר את הקיים, משום שיש עלויות גדולות על הרשויות המקומיות.

דינה פלדמן: הוא לא מבקש את התקציבים עבור הרשויות המקומיות, והוא עוצר לנו את העבודה.

דינה פלדמן: למרות המפגשים והחברות עם אנשי משרד הפנים, התחושה שלנו שהם מתנהגים כאילו מדובר בחוק תכנון ובנייה.

דינה פלדמן: אני מבקשת את כל הסיוע שלך.

דינה פלדמן: ביום חמישי יש לנו פגישה עם שר המשפטים החדש, ואנו נבקש לעמוד על כך שזה ישתנה.

רן כהן: אני מקבל את האתגר הזה באופן אישי.

רן כהן: אני מתכוונן לכתוב מכתב לשר הפנים, ולבקש ממנו את האישור של התקנות האלה בדחיפות.

רן כהן: אם זה לא יקרה תוך שבוע-שבועיים, אני אבקש פגישה איתו ואיתך, דינה.

רן כהן: נציג בפניו את הדברים, ונדרוש את הדרישה.

דינה פלדמן: אני מבקשת שבמכתב הזה תהיה לא רק הבקשה לאישור תקנות מתו"ס, שנוגעות אליו, אלא גם לקיחה של אחריות ומנהיגות בנושא של דאגה לרשויות המקומיות.

דינה פלדמן: הן יתומות בסיפור הזה.

דינה פלדמן: אין מי שדואג להן.

דינה פלדמן: היחידים שלא שמעו על הסיפור הזה, זה משרד הפנים.

רן כהן: האם בנושא של נגישות בניינים קיימים אנו יכולים להתחיל לעבוד בוועדה?

דינה פלדמן: כן.

רן כהן: אני מבקש שבפגרה נתכנס.

ג’ודי וסרמן: אנו צריכים לקבל משר המשפטים את התקנות.

ג’ודי וסרמן: רק אחרי שהוא יאמר שהן מקובלות עליו והוא קיים את כל חובות ההתייעצות לפי החוק, הוועדה תוכל להתכנס.

דינה פלדמן: מאחר והתחלף שר המשפטים, השר החדש מקיים ביום חמישי ישיבה בנושא הזה.

דינה פלדמן: לאחר הישיבה הזאת יישלח אליכם המכתב.

רן כהן: אני מבקש שתודיעו על זה ברגע ששר המשפטים מאשר את העניין.

רן כהן: אנו נכנס מייד ועדה, ונתחיל לדון בתקנות הללו.

רן כהן: נגישות בניינים קיימים זו התחלה.

דינה פלדמן: כנ"ל לגבי גן ציבורי וחופי רחצה.

דינה פלדמן: אנחנו מוכנים, ועברנו סבב שלם של התייעצויות.

דינה פלדמן: הדבר האחרון שעדיין נמצא בהתייעצויות, הוא תקנות נגישות השירות.

דינה פלדמן: אני יכולה להבטיח לך, שמתו"ס יהיה התשתית לכל היתר ומיד ייכנס הנושא של נגישות השירות.

דינה פלדמן: אנו כבר ברמה של משא ומתן של האוצר.

דינה פלדמן: אם זה יהיה אפשרי, אני מבקשת להתחיל במתו"ס ולעבור לנגישות השירות.

רן כהן: ברגע שאתם מודיעים לנו שאתם מוכנים, אני אכנס את הוועדה.

רן כהן: אני רוצה לעבור לדיווח של משרד הפנים.

רן כהן: האם יש התאמות נגישות לצמתים, מדרכות, גשרים, מנהרות ומעברים להולכי הרגל, לעניין נגישות דרכים בכלל?

דוד פיזלר: בשנה וחצי האחרונות דנו באינטנסיביות בנושא הדרישות למבנים חדשים.

דוד פיזלר: אמרנו בזמנו שנידרש לפרק זמן יותר ארוך ממה שהחוק נתן, אבל עשינו כל מאמץ בעניין הזה.

דוד פיזלר: אנחנו בשלבי סיום.

דוד פיזלר: ב-7 לינואר האדריכל אסיף ממנהל התכנון שלח ליו"ר הוועדה את טיוטת התקנות.

דוד פיזלר: ב-1 בינואר שלחנו את התקנות לכל הארגונים ומשרדי הממשלה.

דוד פיזלר: כעת אנו בשלב הדיונים על ההערות שקיבלנו.

רן כהן: כמה זמן אורכים הדיונים?

דוד פיזלר: משרד התיירות ליווה אותנו בתקנות, אבל לא קיבלנו הערות מיתר משרדי הממשלה.

דוד פיזלר: לאחרונה, קיימנו שני דיונים בנוגע למוסדות חינוך.

רן כהן: משרד ממשלתי שלא מעיר, כאילו אין לו תלונות.

רן כהן: פעם אחת מבקשים, ואחרי זה עוברים הלאה.

דוד פיזלר: יש תחושה מאוד קשה כאשר אתה דן במבני חינוך ונציגי משרד החינוך לא מגיעים.

רן כהן: אנשי משרד החינוך יכינו את שלהם.

דוד פיזלר: אנו מדברים על מבנים חדשים.

דוד פיזלר: בתי ספר חדשים מחויבים על פי התקנות האלו.

דוד פיזלר: בכל מקרה אנו בשלבי סיום.

דוד פיזלר: כעת אנו דנים בהערות.

דוד פיזלר: הנושא היחיד שמצריך עוד טיפול, זה מקומות עבודה.

דוד פיזלר: כאשר נסיים את זה, זה יאפשר את הפעלת החוק.

רן כהן: מה לגבי פטור ממעלית?

דוד פיזלר: הנושא הזה הוא בתוך התקנות.

דוד פיזלר: הוא כולל את הנושא של מבני מגורים מעל 6 יחידות.

רן כהן: אני מבקש שגם הסוגיה הזאת תסתיים תוך חודש.

דוד פיזלר: אנו היינו במועצה הארצית באוקטובר ובנובמבר וקיבלנו את ברכתם.

דוד פיזלר: אנו נצטרך לחזור אליהם, אבל זה תלוי בלוח הזמנים שלהם.

דוד פיזלר: אנו רוצים להביא עבודה מוגמרת לוועדה.

רן כהן: אני מבקש שתסיימו את זה בתוך חודש.

רן כהן: אם לא, לא תהיה לי ברירה אלא לכתוב מכתב לשר הפנים.

דוד פיזלר: אין נושא אחר שנדון באינטנסיביות כזאת בשנתיים-שלוש האחרונות.

רן כהן: זה רק אומר שכל יתר הנושאים נמצאים במצב לא טוב.

מיכאל אטלן: או שזה אומר שזה מורכב.

רן כהן: אנו יודעים שזה מורכב, ואנו גם יודעים שאנו בוראים דבר חדש שאין אותו במדינות אחרות.

רן כהן: החוק הוא חוק מאוד מתקדם, ואני מאוד גאה.

רן כהן: בינתיים זו גאווה של נייר עם מילים.

רן כהן: זה עדיין לא ממומש, כיוון שאין עדיין תקנות.

עדה וייס: הטיוטה שלנו מכסה את כל הנושאים ששר התחבורה צריך להתייחס אליהם בחוק.

עדה וייס: אנו העברנו את הטיוטה לשר המשפטים לאישור הנוסח, וכאשר נקבל את הערות משרד המשפטים נתקן ונעביר זאת לוועדה.

רן כהן: האם היתה ישיבה אצל שר התחבורה בעניין התקנות?

רן כהן: הוא כבר שר 9 חודשים.

רן כהן: אני הייתי שר התמ"ס רק שנה, ואני לא זוכר נושא שעמד במשרד התמ"ס ולא דנתי בו עם המומחים הכי גדולים במשרדי.

רן כהן: אני מבין שאצלכם לא היתה ישיבה.

עדה וייס: לא.

עדה וייס: למה צריך ישיבה?

רן כהן: כי שר התחבורה צריך לדעת איפה עומדות התקנות בנושא הזה, שהוא קריטי לכל האנשים עם המוגבלויות בארץ.

רן כהן: מי יכול היום במאה ה-21 לנוע בארץ מבלי שהכבישים והגשרים יוכלו לשרת אותו?

דינה פלדמן: באותו הקשר אני מבקשת להזכיר, כי למשרד התחבורה אין רק אחריות על ניסוח התקנות אלא גם על כל ההיבטים של התחבורה ברשויות המקומיות.

דינה פלדמן: יש צורך בעריכה של סקר עבור הרשויות המקומיות ובקשות תקציביות בנושא הזה.

רן כהן: האם זה מוחל על משרד התחבורה או על משרד הפנים?

איציק לביא: זה לא נכון.

איציק לביא: ממש לא.

דינה פלדמן: ברמת השלטון המקומי יש שלושה שחקנים עיקריים שאמורים לטפל: אחד זו מערכת החינוך, שמתקדמת יחסית מבחינה תקציבית, מבחינת סקרים ומבחינת קשר עם השלטון המקומי.

דינה פלדמן: לגבי משרד הפנים דיברנו.

דינה פלדמן: במשרד התחבורה ישנם אלמנטים של תכנון הסביבה, שהם קשורים אליכם.

דינה פלדמן: אתם אמורים שם לקבל תמונת מצב, לדרוש תקציבים ולהיות בקשר עם הרשויות המקומיות.

רן כהן: השאלה היא, האם היתה ישיבת תיאום ביניכם לבין אנשי משרד הפנים כדי לתאם את הדברים.

איציק לביא: בסוגיה הזאת המגעים עם משרד הפנים לא התקיימו, כיוון שהחוק הטיל את המטלה של הנגשת תשתיות או סביבת התחנות שבתחומי הרשויות המקומיות העירוניות, על הרשות המקומית.

איציק לביא: כתוב בצורה מפורשת כי העניינים שקשורים לאוטובוסים נופלים על הכתפיים של נותן השירות, ולנו יש מעורבות גדולה.

רן כהן: מעורבות מוחלטת.

רן כהן: אתם אחראים על זה.

איציק לביא: לנו יש יד גדולה מאוד של פעילות.

איציק לביא: בנוגע להנגשת סביבת התחנה, זה אחרת.

איציק לביא: לי אין שום רשות לתקוע מסמר בשטח.

רן כהן: אבל למשרד הפנים יש.

איציק לביא: איפה אנו שמנו רגל כדי לממש את ההשפעה שלנו?

איציק לביא: כפי שאתם יודעים, כל השתתפות כספית של משרד התחבורה במימון פרוייקטים תחבורתיים חדשים, החל מכביש וצומת, ישנו מפתח של 70%-30%.

איציק לביא: בפרוייקטים מסוימים לעיתים ישנו מימון של 100% של משרד התחבורה.

איציק לביא: אנחנו הכנסנו סעיף לתוך כתבי ההתחייבות שרשות מקומית חותמת מול משרד התחבורה, שאומר שהעבודות צריכות להתבצע תוך תשומת לב והקפדה על ענייני ההנגשה הפיזית של הסביבה.

איציק לביא: בזה אני מתכוון לכל העניין של מדרכות, הנמכות ומרחקים נכונים.

איציק לביא: אנחנו התערבנו בפעילות של הרשויות המקומיות דרך התקצוב ולא דרך העבודה הפיזית.

רן כהן: האם האחריות לגבי התקנות שיחולו על תחנת הרכב בבנימינה היא של משרד הפנים או שלכם?

איציק לביא: התקנות לגבי הרכבת תוקנו ב-2003.

איציק לביא: פרק הרכבת הופיע בתקנות הנגישות בשנת 2003.

רן כהן: האם זו אחריות שלכם או של שר הפנים?

איציק לביא: האחריות היא של הרכבת.

איציק לביא: כל זמן שהרכבת היא תחת שר התחבורה, האחריות היא של שר התחבורה.

רן כהן: כלומר, גם במרכזי הערים התקנות להנגשה של מערכות התחבורה הראשיות הן בידי שר התחבורה ולא בידי שר הפנים.

איציק לביא: לא.

איציק לביא: מבחינת החוק ומבחינת התקנות שבאו כדי ליישם את החוק, הפעילות של הנגשה פיזית של דרך, של תחנה, היא לא בידי משרד התחבורה.

רן כהן: את זה הבנתי, ולכן בידלתי בין ההנגשה הממשית לבין התקנות.

רן כהן: אני רוצה לדעת מי קובע את התקנות לגבי ההנגשה של כל מערכת התחבורה.

רן כהן: אני מבין שזה שר התחבורה.

איציק לביא: לא.

רן כהן: מי השר הממונה בתקנות משנת 2003 על הנגשה של רכבת ישראל?

רן כהן: האם זה לא שר התחבורה?

איציק לביא: כן.

איציק לביא: לגבי הרכבת, יש את כל מה שקשור לטכנולוגיה של הרכבת, ומכוח התוספת התשיעית ישנו מתקן תחבורתי.

איציק לביא: כל מה שמופיע בפרק של מתקן תחבורתי תופס לגבי טרמינל של אוטובוס, תחנת רכבת, טרמינל אויר ונמל .

איציק לביא: שם מפורטים הדרישות הפיזיות.

איציק לביא: הגוף שאמור ליישם ולבצע צריך לפעול על פי מה שכתוב שם.

שמואל חיימוביץ: בתקנות הקיימות לנגישות תחבורה ציבורית משנת 2003 נאמר, כי המפקח על התחבורה צריך לפרסם תוכנית רב שלבית.

שמואל חיימוביץ: בעקבות זה הרשויות המקומיות אמורות להנגיש את הסביבה של התחנות.

שמואל חיימוביץ: אין תוכנית רב שלבית, שפורסמה על ידי משרד התחבורה.

שמואל חיימוביץ: זה מונע מרשות מקומית לבוא ולהגיד שיעשו נגישות על פי התוכנית הזאת.

רן כהן: כלומר, צריך שיתקיים מפגש מהיר בין משרד התחבורה לבין משרד הפנים, כדי לסגור את הפרצות האלה.

דוד פיזלר: בדיונים שהתקיימו בשנת 2003, אנחנו אמרנו כי על פי החוק מבנים חדשים, גם אם זה תחנה מרכזית או תחנת רכבת, צריכים להיות בתקנות של משרד הפנים.

דוד פיזלר: נאמר לנו אז: כאשר תעשו את התיקונים, אנו נבטל את תקנות המבנים של משרד התחבורה.

דוד פיזלר: אנו ביצענו את התיקונים האלה בתקנות התכנון והבנייה, אבל לא ידוע לי שנעשו ההתאמות הנדרשות.

רן כהן: אני חושב, שאתם צריכים להיפגש ולסגור את הדברים בצורה הולמת, כדי שיהיה ברור מה האחריות המשותפת ומה כל אחד עושה בנפרד.

רן כהן: אני מבקש שהדבר הזה ייעשה בשבועיים-שלושה הקרובים.

חיימוביץ: הלאקונה היא שאין תקנות נגישות שירות לתחבורה.

רן כהן: יהיו.

רן כהן: בעניין הזה אני לא מתכוון לוותר.

ערן תמיר: אני רוצה להודות למשרד התחבורה על השיתוף פעולה איתנו.

ערן תמיר: קיימנו 10 ישיבות ארוכות מאוד עם משרד התחבורה, והם השקיעו הרבה.

ערן תמיר: יש תחום אחד שלא עלה בדיווחים שלהם, וזה סימן ט' שעוסק בדרכים נגישות.

ערן תמיר: צריך לעשות הבחנה בין התחבורה הציבורית: האוטובוסים, תחנות האוטובוסים והרכבות, לבין הדרכים עצמן: כבישים, מנהרות, גשרים וכו'.

ערן תמיר: הסמכות להתקין תקנות בנושא הזה היא של משרד הפנים.

ערן תמיר: משרד הפנים בנושא הזה לא נמצא בשלב מתקדם ויש עוד הרבה עבודה.

ערן תמיר: עם זאת, האחריות היא גם של משרד התחבורה.

רן כהן: לא במקרה אנו מבקשים מפגש בדחיפות בין שני המשרדים, כדי לתאם את הדברים האלה.

רן כהן: אני מבקש, שזה יהיה במהירות האפשרית.

איציק לביא: אני אומר לך פה, את כל התוכן של תוספת 9 בתקנות 2003 אני מוכן להוציא מהתקנות של משרד התחבורה ולהכניס את זה לחוקי תכנון ובנייה.

רן כהן: את זה תגיד לו במפגש בין שני המשרדים.

רן כהן: נציג של משרד הביטחון לא נמצא כאן.

רן כהן: אנו נזמן אותם לישיבה נפרדת, כדי לדבר על התקנות.

רן כהן: אנו נעשה את זה בהקדם, בשבוע הראשון או השני של הפגרה.

רן כהן: גם נציג של משרד התקשורת לא נמצא כאן.

דינה פלדמן: משרד התקשורת הגיש ראשון את התקנות אחרי התייעצויות.

דינה פלדמן: למרות זאת, אנו ממליצים לא לעבוד קודם על התקנות שלו, כי הן מנותקות מהפלטפורמה הכוללת.

רן כהן: אני מבקש, שנזמן גם אותם לישיבה נוספת.

וילמה מאור: הם הוזמנו לישיבה הזאת, כמו גם משרד הביטחון.

רן כהן: אז אני מבקש לכתוב מכתב בשמי לשר התקשורת ולשר הביטחון, ולומר להם שאני לא מוכן שיהיה זלזול בחוק של הכנסת.

רן כהן: אני לא מוכן שתהיה פגיעה בכל האנשים עם המוגבלויות.

יעל יקואל: אם תקנות המתו"ס לא יהיו קיימות בזמן הקרוב.

יעל יקואל: ..

דינה פלדמן: אין מצב כזה.

דינה פלדמן: הן כבר קיימות.

דוד כהנא: אני רוצה להוסיף משהו לגבי מורשי נגישות.

דוד כהנא: מרבית העבודה שעושים אדריכלי ישראל מתרכזת במבני מגורים ומשרדים.

דוד כהנא: זו העבודה היומיומית שבה אנו עסוקים.

דוד כהנא: לצורך הנגשה של מבני מגורים מעל 6 יחידות דיור, הידע שאמור אותו אדריכל לשלב בתכנון הוא ידע מזערי לעומת הדרישות הכוללניות שאתם דורשים מאותם מורשי נגישות.

דוד כהנא: לכן, על מנת שהדברים יכלו לקבל משנה תוקף, צריך לעשות הפרדה בין מורשי הנגישות השונים.

רן כהן: אני מבקש שתוזמן לדיונים של תיקון החקיקה, ואם שם יהיה מקום להכניס את הדברים שלך נעשה זאת.

רן כהן: אין טעם לומר זאת עכשיו, כי החוק הוא חוק.

רן כהן: עכשיו אנו מנסים רק לעשות שהתקנות יהיו תואמות לחוק.

רן כהן: כאשר זה יחזור לכאן אחרי המליאה, תבוא לכאן וננסה לתקן את הדברים ברוח הדברים ההגיוניים.

אלי ליפשיץ: על פי החוק המרוץ כבר התחיל ליישום החוק והתקנות.

דינה פלדמן: המשרד הזה בשיתוף המוסד לביטוח הלאומי השקיע 12,000,000 שקלים להנגשה של הפארקים, ללא כל קשר לחוק.

רן כהן: כל הכבוד.

רן כהן: אני מקווה שיצחק הרצוג יהיה מוצלח גם במשרד הרווחה.

אלי ליפשיץ: על פי החוק המרוץ כבר התחיל ליישום החוק והתקנות כאשר עוד אין תקנות, ולכן צריך לעשות תיקוני חקיקה.

רן כהן: לפיכך, צריך להביא עוד תיקון.

רן כהן: אולי אתם תיזמו זאת.

רן כהן: תבואו בדברים עם ד"ר דינה פלדמן.

רן כהן: אני מבקש שנוכל להתקדם בנושא הזה.

רן כהן: בתוקף היותי ועדת המשנה הזאת ויו"ר השדולה לאנשים עם מוגבלויות, אני מגיע לפורומים רבים שעוסקים בנושאים הנוגעים לאנשים עם מוגבלויות.

רן כהן: הציפייה היא עצומה.

רן כהן: אין לכם מושג, כמה האנשים האלה גאים בחוק ושמחים עליו.

רן כהן: אם אני קצר רוח, זה בגלל זה.

ישראל אבן זהב: אני רוצה להתייחס לסעיף 1, סעיף שמתייחס לנטל כבד מדי.

ישראל אבן זהב: הרושם שלי שהולכים להתחמק מן החוק הזה.

רן כהן: כשזה יבוא לכאן, אני לא אתן לאף אחד להתחמק.

רן כהן: פה יעשו את הדברים, כדי שהתקנות תהיינה ברוח החוק.

רן כהן: תודה רבה, הישיבה נעולה.